**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL** **LEIDIMO ATLIKTI NEGYVENAMOJO PASTATO GALINIO PYLIMO G. 3, KLAIPĖDOJE, KAPITALINIO REMONTO DARBŲ UŽSAKOVO FUNKCIJAS IR PAKEISTI PASTATO PASKIRTĮ“ PROJEKTO**

**1. Sprendimo projekto esmė, tikslai ir uždaviniai.**

Šiuo sprendimu Klaipėdos miesto savivaldybės taryba (toliau – Taryba) leidžia VšĮ Klaipėdos psichikos sveikatos centrui (toliau – Sveikatos centras) savo lėšomis nustatyta tvarka parengus ir suderinus kapitalinio remonto ir paskirties keitimo projektus, atlikti pagal panaudos sutartį naudojamo turto – negyvenamojo pastato-sandėlio Galinio Pylimo g. 3, Klaipėdoje (unikalus Nr. 2192-8000-3075, žymėjimas plane 6F1p, bendras plotas – 222,95 kv. m), kapitalinio remonto darbų užsakovo funkcijas ir pakeisti paskirtį iš sandėliavimo į gydymo.

**2. Projekto rengimo priežastys ir kuo remiantis parengtas sprendimo projektas.**

Sveikatos centras pateikė Klaipėdos miesto savivaldybės administracijai prašymą leisti atlikti kapitalinį remontą pagal panaudos sutartį naudojamame Klaipėdos miesto savivaldybei nuosavybės teise priklausančiame pastate-sandėlyje Galinio Pylimo g. 3, Klaipėdoje, ir pakeisti šio pastato paskirtį iš sandėliavimo į gydymo.

Sveikatos centras planuoja pastatą pritaikyti psichinės sveikatos gydymo paskirčiai.

Pagal Klaipėdos miesto savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo, patvirtinto Tarybos 2012 m. sausio 27 d. sprendimu Nr. T2-29, 17 punktą, panaudos gavėjas gali atlikti panaudai perduoto turto kapitalinį remontą ar jo rekonstrukcijos darbus tik Tarybai priėmus sprendimą leisti jį rekonstruoti.

**3. Kokių rezultatų laukiama.**

Sveikatos centras savo lėšomis galės atlikti negyvenamojo pastato-sandėlio Galinio Pylimo g. 3, Klaipėdoje (unikalus Nr. 2192-8000-3075, žymėjimas plane 6F1p, bendras plotas – 222,95 kv. m), kapitalinio remonto darbų užsakovo funkcijas ir pakeisti paskirtį iš sandėliavimo į gydymo.

Sveikatos centras pastato pirmame aukšte planuoja įrengti užsiėmimų klases, skirtas socialiniams įgūdžiams tobulinti, mansardoje planuoja įrengti pasikalbėjimo kambarius, skirtus tarp pacientų ir gydytojų. Šiuo metu apleistas ir griūvantis pastatas bus suremontuotas ir pritaikytas Sveikatos centro veiklai vykdyti.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Nėra. VšĮ Klaipėdos psichikos sveikatos centras darbus atliks savo lėšomis.

**7. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma. Teigiamos pasekmės – Klaipėdos miesto savivaldybės tarybai priėmus šį sprendimą apleistas ir griūvantis pastatas bus suremontuotas ir sudarytos VšĮ Klaipėdos psichikos sveikatos centrui sąlygos teikti kokybiškas psichinės sveikatos gydymo paslaugas pacientams.

Teikiame svarstyti šį sprendimo projektą.

PRIDEDAMA:

1. 2007-06-14 Savivaldybės turto panaudos sutarties Nr. J4-646 kopija, 2 lapai;

2. VšĮ Klaipėdos psichikos sveikatos centro 2015-05-20 rašto Nr. RS-1350 kopija, 1 lapas.

Turto skyriaus vedėjas Edvardas Simokaitis